Erik el Belga i Meritxell: una hipòtesi | BonDia Diari digital d'Andorra.\nA. Luengo / Foto: Pirineosenguerra / Guillem de Plandolit (Arxiu Nacional)\nLa mort de René vanden Berghe, àlies Erik el Belga, traspassat a Màlaga deu dies enrere, ens ha deixat sense un dels principals sospitosos de l’incendi de Meritxell. Sergi Mas, que és amb el permís de mossèn Ramon de Canillo qui més íntimament havia conegut la talla romànica original, sempre ha sospitat que l’incendi que la matinada del 9 de setembre del 1972 va arrasar el santuari no va ser fortuït. Que al darrere hi havia una banda especialitzada en el robatori d’art sacre com la que el nostre il·lustre difunt d’avui va dirigir als anys 70 i que va buidar de talles i retaules les esglésies de mig Espanya –i de part dels Pirineus–. No necessàriament la del Belga, però sí una com la del Belga.\nLa hipòtesi de Sergi Mas es basa, recordin, en tres arguments: d’una banda, que de la Mare de Déu de Meritxell no en va quedar ni les restes de la soca, a diferència de la veïna talla del Roser. De l’altra, és que al cambril no s’hi van localitzar ni els sis claus de ferro forjat que fixaven la Verge al tron de fusta. I per acabar, que segons el testimoni dels primers veïns que van acostar-se al santuari la nit de la tragèdia mentre les flames encara eren vives, quan es van enfilar per la finestra posterior del temple al cambril de la patrona ja no hi havia la talla. S’havia volatilitzat. Com podia ser? “Alguns, els més crèduls, es van empassar la versió oficial; els més desconfiats van pensar que allò no podia haver sigut un accident. Què crec jo? Només explico el que vaig veure, i recordo que en aquells anys corrien pels Pirineus moltes bandes de lladres d’art”, insinuava anys enrere a compte d’aquest episodi.\nEl cas és que, com recordava l’altre dia Albert Villaró a la competència, vam tenir l’ocasió de demanar-li al bon Erik per la teoria alternativa que sosté Sergi Mas. Va ser el 2013 amb motiu de la publicació de Por amor al arte: las memorias del ladrón más famosos del mundo (modèstia a part). El cas és que el nostre home tampoc no es va empassar la versió oficial, defensada per Pere Canturri i que atribuïa l’incendi al pèssim estat de la instal·lació elèctrica: “No m’ho crec, no. El que crec és que la van vendre. No és que ho sàpiga, atenció, però en aquella època es van donar molts casos similars: primer es venia una peça, després es deia que l’havien robat, o desapareixia en un oportú incendi”, insinuava amb un pintoresc deix andalús.\nTot plegat li semblava altament sospitós, i una peça com la talla de Meritxell –que era “extraordinària, excepcional”, deia– s’hauria pogut col·locar al mercat negre per 35 o 40 milions de pessetes, “a l’època una petita fortuna”.\nEl més suculent de la conversa va ser quan Erik va admetre haver vingut per aquí a fer una –diguem-ne– prospecció de mercat, “perquè hi havia peces molt interessants”: “La temptació la vaig tenir, però resultava molt difícil escapar del país després del cop: no tenia els contactes necessaris per fer passar les obres a l’altre costat”.\nVaja, que no va ser ell el cervell de l’operació Meritxell... si és que es va tractar d’això i no d’un molt més prosaic accident: “Si hagués sigut jo, t’ho diria, perquè el delicte ja hauria prescrit [recordin: ho afirmava el 2013].” Però és que, rematava, no hauria executat un pla tan matusser: “Mai de la vida he destrossat o fet malbé una obra d’art, i molt menys recorria a mètodes violents perquè t’hi jugaves el negoci: si el col·leccionista que t’havia fet l’encàrrec s’olorava problemes, perdia automàticament l’interès.” Paraula de lladre. Del lladre més famós de l’univers sencer. Però és clar, si no va ser Erik el Belga, qui va ser?


Samarretes amb missatge | Camaloon\nSigues el primer a personalitzar samarretes amb missatges perquè tots coneguin el que vols dir.\nDissenya les teves samarretes amb missatge per a tot tipus d'esdeveniments\nVols transmetre algun missatge? Vols que tothom pugui llegir el que vols dir? Si la resposta és afirmativa necessites dissenyar les teves pròpies samarretes amb missatge. Amb la nostra eina de disseny en línia podràs personalitzar les samarretes amb eslògans o frases publicitàries que vulguis destacar i tenir sempre present en una peça. Per tant, per a aquesta ocasió, la millor opció són les samarretes personalitzades , ja que les podràs fer servir en el dia a dia o durant la teva jornada laboral mostrant un missatge de manera clara i directa.\nA més de les samarretes amb missatge també pots utilitzar altres articles per a plasmar les teves idees. És conegut per tots que els missatges que arriben millor a les persones són aquells que estan visibles en productes quotidians. Per aquest motiu, dissenyar samarretes sempre és un punt a favor de la teva marca afavorint les relacions entre clients, futurs clients i els teus propis treballadors.\nPer tant, aprofita l'oportunitat de poder dissenyar les teves samarretes en senzills passos i sense cap preocupació per un altre element. A més, sempre podràs veure fase a fase com es dissenyen les teves samarretes i quin serà el resultat final en tot moment. Pensaves que seria més difícil? En Camaloon volem que tots els passos que facis en la teva compra siguin els més senzills i intuïtius facilitant a l'màxim tots els processos creatius i logístics.\nSamarretes amb missatge per ajudar a la teva marca\nNormalment les samarretes amb missatge apareixen en uniformes d'empleats amb la intenció de promocionar el nom d'una marca, un eslògan o una frase comercial perquè tothom el pugui veure. No obstant això, ara, també estan augmentant altres articles on es poden plasmar missatges, però en diferents formats, com ara la estampació de samarretes a Barcelona que facilita la teva empresa a la creació de productes per a la teva marca.\nA més, tots els productes que es vulguin personalitzar sempre seran perfectes per regalar o lliurar en fires i esdeveniments promocionals a futurs clients o treballadors i causar una bona primera impressió.


Un escriptor proper, Romain Puértolas\nRomain Puértolas parla amb els alumnes de francès de l’INS Castellar. || M. A.\nLa sensació que ha deixat l'escriptor francès als alumnes ha estat molt positiva\nAquest dimarts, l’escriptor francès Romain Puértolas ha visitat Castellar del Vallès convidat pel departament de francès de l’Institut Castellar. L’autor de L’increïble viatge del faquir que va quedar atrapat en un Ikea, entre d’altres llibres,ha explicat als alumnes que han assistit al matí a la xerrada convocada dimarts passat a la Sala d’Actes la seva experiència com escriptor, que arriba després d’haver exercit altres i curiosos oficis, com el d’auxiliar de vol, netejador de màquines escurabutxaques, traductor i intèrpret, discjòquei i inspector de policia, la seva última feina, “que és la que m’ha permès documentar-me per fer aquest llibre que avui tractem”, explicava ell mateix. Puértolas treballava com a inspector de policia a l’agència que lluita contra les xarxes de tràfic d’immigrants. “Treballava amb gent que no havia fet res dolent, que simplement no tenia papers, i prou”.\nLa història del faquir trasllada el lector a les difícils circumstàncies que pateixen els immigrants il·legals. “El faquir és una estereotip”, diu Puértolas. A través de l’humor - i això caracteritza la literatura de l’escriptor - s’apropa a aquesta dura realitat.\nEls alumnes, que han formulat preguntes ben interessants, demostrant haver llegit atentament el llibre, han estat els encarregats de conduir la xerrada. Per iniciar l’acte, tres d’ells han fet una presentació de Romain Puértolas. Seguidament, s'ha projectat el tràiler de la pel·lícula que s’ha basat en el llibre del faquir i que veurà la llum a finals de maig.\nA continuació, els alumnes també li han fet diverses preguntes. Segons ha confessat l’autor, “d’aquesta pel·lícula en sóc coguionista, he pogut escriure una part del relat, i m’ha agradat molt que la gent que l’ha fet escollís el meu llibre”. De fet, com demostra el seu currículum, “estic en canvi constant, m’agrada que les històries canviïn i el film també ha permès això, que l’argument es desenvolupés en alguns punts, s’afegissin coses en d’altres”. El protagonista de la pel·lícula és una estrella reconeguda del cinema Bollywood del moment. “Vaig al·lucinar de com s’ha fet de gran, la història que vaig escriure en un mòbil mentre anava en tren”.\nD’una manera del tot desenfadada, Puértolas s'ha mostrat molt proper durant l’acte i l’alumnat ha agrait la seva predisposició acomiadant-lo amb uns presents fets expressament per a ell.


Biografia Martí Sabé, Josep\nMartí Sabé, Josep. Obres\n(Santa Coloma de Farners, 04/07/1915 - Riudarenes, 11/06/2006)\nVa explicar l'autor que decidí dedicar-se a l'escultura estant al front durant la Guerra Civil. Després de passar pel camp de concentració de Santoña, va aconseguir entrar al taller d'imatgeria Can Rius de Barcelona.\nVa estudiar a l'Escola de Belles Arts de Sant Jordi i a l'Escola d'Arts i Oficis de Barcelona, on va ser deixeble de l'escultor noucentista Enric Monjo, qui el va fer entrar a treballar al seu taller on s'hi va estar vuit anys.\nVa formar part del grup Postectura juntament amb els escultors Josep Maria Subirachs i Paco Torres Monsó, i amb els pintors Esther Boix, J. Datzira i Ricard Creus, tots ells influenciats per les tendències constructivistes que propugnaven un nou humanisme. Aquest grup pretenia trencar amb el moment de tancament del país, coincidint amb el naixement dels Salons d'Octubre, dels Cicles Experimentals a la Galeria Jardí, els Salons de Maig (dels quals en va ser soci i membre de la Junta), etc.\nLa figura humana fou un dels temes principals en les seves obres i evolucionà al llarg de la seva extensa producció. La va portar al límit de la síntesi, fet que donà com a resultat unes peces de línies depurades on destaquen diferents textures i es marcaven les tensions i el ritme de les figures amb els volums plens i buits i l'ús de l'abstracció com a exaltació de la pura plasticitat.\nVa participar en gran número de concursos, exposicions individuals i col·lectives (a Girona, Barcelona, Bilbao, Roma o Bèlgica, entre d'altres ciutats) i rebé més de quinze premis a banda d'altres reconeixements.


Comiat a Josep Maria Marcè | Comitè i Junta\nComiat a Josep Maria Marcè\nBy comjun 2 Comentaris\nSegons hem llegit a premsa, al Ple d’ahir finalment no va nomenar-s’hi el coordinador-gerent de govern tot i que l’ordre del dia contemplava un punt de creació de la plaça i un altre de nomenament.\nLa persona que ha ocupat aquest lloc durant els darrers quatre anys, Josep Maria Marcè, torna al consell comarcal a desenvolupar-hi les tasques de gerència.\nEl Comitè i la Junta volem fer públic el nostre suport i reconeixement al gran professional i excel·lent persona que ha estat al capdavant d’aquesta gerència. Josep Maria Marcè encarna, probablement, algunes de les qualitats directives que més escassegen en l’entorn laboral de les administracions: com a representants sindicals hem trobat sempre un interlocutor raonable, proper, dialogant, i que ha afrontat els problemes de cara, des de la responsabilitat i la consciència institucionals.\nJOSEP MARIA, ET DESITGEM MOLTA SORT!\n2 Responses to “Comiat a Josep Maria Marcè”\n1 Josep M. Marcé\nJuny 21, 2011 a les 10:21 am\nCompanys, moltes gràcies per aquests elogis. La veritat és que quan vaig plegar el passat dia 21 de maig, ni jo mateix sabia que no tornaria. Però a la vida ens toca prendre decisions i em sap greu no haver-me pogut acomiadar, per això ho faig ara.\nEn qualsevol cas, la complicitat que hem tingut aquests quatre anys ha estat perquè mai ens hem enganyat els uns als altres i hem afrontat el problemes de cara, parlar-ne tant com ha convingut fins que ens hem entès. Tan de bo ens hagués tocat un context més favorable, però el que estic convençut és que hem remat tots en la mateixa direcció. Com diuen els “indignats” nosaltres no hem provocat la crisi, però n’estem pagant la factura.\nJosep M. Marcé\n2 gaig blau\nNovembre 4, 2012 a les 9:56 am\nEncara em costa d’entendre que algun dia publiquéssiu una glossa com a aquesta a en Josep Maria Marcè. Em costa perquè no crec que el comitè d’empresa i la junta de personal tingueu la miopia que s’ha de tenir per no veure que en Josep Maria Marcè és un inepte. Si feu balanç dels quatre anys que va estar de gerent a l’ajuntament, veureu que s’hi amaga el germen de tots els fracassos que ara s’estan negociant: tant els de la Guàrdia Urbana com els de la valoració. ¿A ningú no li sorprèn que el procés de funcionarització del Consell Comarcal pel qual suspira el personal laboral s’iniciés i es culminés justament quan ell era a l’Ajuntament? En Santi Vila ho va veure clar i se’l va treure de sobre. Que alguns us deixéssiu enlluernar perquè té aquest to conciliador no amaga que pagarem durant molts anys els quatre que va estar a l’Ajuntament de Figueres.\n« Mal contractat, pitjor acomiadat\n« febr. jul. »


R22 ARQUITECTES: Arquitectura i igualtat de gènere\n"Per a què la igualtat de le dones siga una realitat avui en dia, hem de corregir els errors del passat. Ajudeu a canviar la història exigint un reconeixement igual per igual treball".\nAixí acaba la petició de Women in Design, un grup d'estudiants de Harvard Graduate School of Design, en la que s'exigeix que l'arquitecta Denise Scott Brown siga reconeguda amb caràcter retroactiu premi Pritzker pel seu treball conjunt amb Robert Venturi a qui li se va concedir en solitari el premi l'any 1991.\nBrown va formar part durant més de 22 anys de l'estudi Venturi i Scott Brown Associates i va tindre un paper fonamental en l'evolució de la teoria de l'arquitectura i el diseny al costat de Venturi. Va ser coautora del llibre Aprenent de las vegas (1972), i es pot dir que és una de les figures més destacades de la segona meitat del segle XX i una de les protagonistes principals de postmodernisme.\nEs considera un descuit desafortunat per part del comité del Premi Pritzker negar-li el reconeixement que sens dubte s'havia guanyat.\nAmb ocasió d'aquesta moguda El País ha publicat una entrevista amb Denise Scott Brown, "En la arquitectura hace falta menos ego y más miedo" que és molt recomanable i molt interessant perquè ens acosta a una dona poc reconeguda i que tracta temes molt interessants.\nEtiquetes de comentaris: Arquitectura, Educació, Notícies


>CARTA AL DOCTOR ROBERT | Quadern de Terramar Blog&Web de Vinyet Panyella\n>CARTA AL DOCTOR ROBERT\nPosted by Vinyet 10 Setembre 2009\n> Benvolgut doctor Robert,\nSempre m’ha agradat el seu perfil de gran professional de la medicina amb unes arrelades conviccions cíviques que el van conduir a la política. Regeneracionista convençut, es va decantar obertament pel catalanisme en un temps en què el panorama polític l’ocupaven els dos partits espanyols, el conservador i el liberal, i s’anaven repartint còmodament l’alternança de govern. La irrupció del catalanisme els va incòmoda, com encara els ho és avui, tot i que amb el temps han anat canviant de noms. El rebuig que el catalanisme els causava prou que ho va experimentar vostè a les sessions del Congrés dels Diputats. En aquells moments el catalanisme era novetat a les Corts – “estamos aquí y vendran más”, va profetitzar Domènech i Muntaner… – i enguany, més d’un segle després, ja no és novetat però els problemes d’encaix de Catalunya amb l’Estat són encara més difícils i complexos. Quan La Veu de Catalunya de l’abril de 1902 el va acomiadar ho va fer amb la definició que feia justícia a la seva trajectòria, la del “gran sembrador de la idea catalanista”.\nPublicat a “El Marge Llarg” , L’Eco de Sitges, 12 de setembre 2009\nPosted in: Sitges, ValorsTagged: Bartomeu Robert, CatalunyaPermalinkDeixa un comentari\n← >LES LLETRES, LA TERRA. RECORD D’ISIDOR CÒNSUL\n>Amb Joan Vinyoli, aquesta tarda… →


14/10/2021 – Comunicat de la UAB – Universitat Autònoma de Barcelona\nEls serveis informàtics estan desenvolupant una eina de triatge específica per als ordinadors personals que estarà operativa demà divendres. El mecanisme d’execució d’aquesta eina encara no s’ha determinat. Per motius de seguretat, fins que no s’hagi passat aquesta eina de triatge, els ordinadors propietat de la UAB no s’han de connectar a cap xarxa, ni corporativa ni personal.\nDilluns vinent s’haurà habilitat una xarxa wifi al campus, independent i provisional, que només donarà accés a Internet, a la qual es podrà connectar tota la comunitat universitària, llevat dels equips que no hagin superat el triatge.\n← 12/10/2021 – La UAB reprèn la seva activitat el dimecres 13 d’octubre. → 15/10/2021 – Comunicat de la UAB


Apartment Jelsa 07 Jelsa Croàcia - Ofertes d'hotels amb els MILLORS DESCOMPTES EN LÍNIA\nApartment Jelsa 07\nJelsa, Jelsa, Croàcia - Molt bona ubicació - Veure al mapa\nMés informació sobre Apartment Jelsa 07\nDissenyat tant per oci com per negoci, Apartment Jelsa 07 està situat idealment a Jelsa; una de les localitzacions més populars de la ciutat. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat. Apartment Jelsa 07 ofereix un servei impecable i compleix amb totes les exigències dels més experimentats viatgers. Aquest hotel ofereix nombroses instal.lacions en el lloc per satisfer el més exigent dels clients. Totes les instal.lacions per als clients, ofereixen comoditats destinades a assegurar tot el comfort possible. A més, l'oci que l'hotel ofereix assegurarà que tengui molt a fer durant el dia. Apartment Jelsa 07 és un lloc ideal d'estada pels viatgers que busquin encant, comfort i facilitat a Jelsa.


Olga Xirinacs rep un homenatge del Consell Comarcal del Tarragonès\nImatge dels nens escoltant els contes explicats.\nOlga Xirinacs amb l'alcalde de Constantí.\nL'escriptora participa al cicle 'Una mar de contes' a la Biblioteca Municipal de Constantí\nActualitzada 02/06/2016 a les 10:46\nEl Consell Comarcal del Tarragonès s'afegeix als actes d'homenatge que s'han fet durant tota la primavera a l'escriptora tarragonina Olga Xirinacs, per la celebració del seu 80è aniversari, amb el clicle de contacontes 'Una mar de contes. Celebrem els 80 anys de l’escriptora Olga Xirinacs!', que ha tingut lloc aquest dimarts.\nEl cicle el fan quatre contacontes amb una àmplia experiència en explicar històries: la Muntsa, la Karme, l’Imma i l’Agus. Els narradors del cicle han buscat la inspiració a l’obra literària per a infants de l’autora: llibres de poemes (Marina i Cavall de mar), llibres d’endevinalles (Aprèn l’abecedari amb endevinalles), llibres per als primers lectors i els diversos contes que ha publicat (alguns d’ells a la Revista Cavall Fort). En tots ells es traspua l’amor pel mar, la platja, el jardí i els infants. Les històries triades per als diferents narradors volen transmetre aquest amor que sent l’autora per les coses petites de cada dia que li són tan properes. Històries que es combinaran amb poemes i endevinalles de l’autora.


Escrit a les 12:49h a Activitat col.legial per admin\n02 ag. novetats organitzatives\nEscrit a les 12:44h a Activitat col.legial per admin\n19 jul. INFORME D’AVALUACIÓ D’EDIFICIS\nEscrit a les 13:03h a Activitat col.legial per admin\n11 jul. CONSULTA PÚBLICA\nEscrit a les 11:22h a Activitat col.legial per admin\n05 jul. HORARI ESTIVAL\n28 juny FITXES DE MANTENIMENT\nEscrit a les 12:27h a Activitat col.legial per admin\n26 juny JUNTA DE GOVERN\nEscrit a les 17:42h a Activitat col.legial per admin\n21 juny DILLUNS 24 DE JUNY\nEscrit a les 12:32h a noticies per admin\n15 juny VIII TORNEIG DE PÀDEL\nEscrit a les 12:58h a Activitat col.legial per admin\n14 juny ESPAI D’ART\nEscrit a les 13:04h a Activitat col.legial per admin


L’afiliació al RETA augmenta a Catalunya en un +2,36% respecte al febrer de 2014 | PIMEC\nL’afiliació al RETA augmenta a Catalunya en un +2,36% respecte al febrer de 2014\nBarcelona, 12 de març de 2015. L’afiliació al règim d’autònoms a Catalunya es va situar al febrer en 531.895 persones, i augmenta en relació al mateix mes de l’any anterior en un +2,36%. Pel que fa al conjunt de l’Estat espanyol, aquesta xifra es va situar en 3.118.904 persones, un +2,45%. Per províncies, la variació ha estat d’un +2,7% a Barcelona, d’un +2,06% a Girona, d’un +0,23% a Lleida i d’un +1,90% a Tarragona.\nAquestes dades suposen un lleuger augment de l’afiliació al règim d’autònoms respecte al mes de gener, concretament d’un +0,3% a Catalunya. Per províncies, aquesta variació ha estat d’un +0,32% a Barcelona, d'un +0,32% a Girona, d'un +0,13% a Lleida i d'un +0,27% a Tarragona. Pel que fa al conjunt de l’Estat espanyol, aquesta augmenta en relació al mes anterior en un +0,27%.\nAutònoms PIMEC valora positivament l’evolució en l’afiliació al RETA dels darrers mesos però insisteix en la necessitat de promoure mesures que impulsin al màxim les potencialitats del col·lectiu. En aquest sentit, segueix demanant un vertader impuls de la segona oportunitat per aquells autònoms que vulguin tornar a emprendre, així com l’equiparació de drets entre treballadors autònoms i assalariats.\nD’altra banda, Autònoms PIMEC remarca que cal seguir urgint les administracions públiques a fer un major esforç per a la reactivació dels fluxos de crèdit i per impulsar noves mesures per fer front a la morositat existent i que tendeixin a reduir els terminis de pagament, així com una fiscalitat més atractiva que incentivi l’activitat econòmica, o continuar avançant cap a la simplificació administrativa entesa de manera integral.


MINIS NADAL 2021 - Gemma Espasa\nAquest Nadal us he volgut portar dues propostes diferents.\nUna per tota la família, per grans i petits, perquè tingueu aquestes fotos familiars i naturals, per recordar el Nadal amb il·lusió.\nI la seguent proposta és pels infants perquè vinguin a jugar i passar-s'ho bé decorant algo ben dolç.\nTotes dues són sessions d'estudi amb el mateix decorat nadalenc, natural i senzill, canviant petits detalls per adaptar-les a cada sessió.\nAquest any tenim tons verds, taronges, marronets i blancs.\nUN NADAL FAMILIAR\nA l'estudi, perquè petits i grans vingueu a passar una bona estona.\nUs proposo venir a l'estudi a passar-ho bé. Que vingueu a jugar amb els vostres fills i filles i jo capturaré tots aquests moments .\nPer vosaltres, per regalar als més propers, per recordar aquesta època de l'any tan especial com és el Nadal.\nSón sessions curtes de 30 minuts, on quedareu tots ben retratats. Petits i grans. Farem fotos dels infants sols i de tota la família junta.\nCom sempre des del punt de vista més natural, espontani i emocional.\nSessió a l'estudi de 30 minuts\n5 Fotografies en digital\n12 Postals i 2 Marcs fusta amb foto\n12 Postals i un àlbum\nPer infants a partir de 3 anyets.\nDecoraran les seves galetes de Nadal i tindreu un record ben dolç.\nAquesta és una proposta per tots els infants. Us espero a l'estudi amb un davantal i unes galetes que volen ser decorades de la manera més original i divertida.\nLes decorareu i us les podreu menjar mentre jo ús faré unes fotos molt i molt xules! Vull que gaudiu i deixeu anar la imaginació, ens ho passarem molt bé!\nSón sessions curtes. Tindreu 30 minuts per decorar les vostres galetes, però no patiu que us podreu emportar a casa tot el kit per poder-les acabar i menjar-vos-les.\nQuedaran unes fotos molt divertides, ben dolces i molt naturals. Acabarem la sessió fent una fotografia de tota la família junta.\nKit Galetes i decoració\nPaleta de colors i consells\nVosaltres heu de portar la roba i si voleu algun accessori, com barrets de llana, bufandes, armilles de punt.\nUs he preparat una paleta de colors per orientar-vos amb els tons que queden bé amb el decorat.\nCombinar tons clars i torrats per la part superior, i colors torrats, marrons o verds forts per la part inferior.\nPenseu que estarem dins de l'estudi, una samarreta de màniga llarga o un jersei no massa gruixut estareu bé.\nPel que fa a textures, com més us agradi. Sempre fa més de Nadal les teles de punt, canalé, pana,etc. També acceptem la típica samarreta de cotó bàsica que queda bé amb tot! Com vosaltres i els vostres petits estigueu més còmodes.\nAls peus ús faré portar mitjons, així que si, és molt important venir amb els dos parells iguals i us aconsello que segueixin els tons de la paleta de colors. Els mitjons de canale són una molt bona opció!\nDurant aquests dies ús deixaré pistes a les històries d'Instagram, i ho tindreu tot guardat amb el destacat de Nadal 2021. I Qualsevol dubte contacteu amb mi.\nA tenir en compte en reservar la vostra sessió\nUs aconsello reservar la vostra sessió com més aviat millor, per assegurar-vos la data que millor us vagi.\nSón sessions pensades pel nucli familiar. És a dir els infants amb els seus pares. Si voleu sortir amb els cosins o amb els avis, heu de reservar dues sessions. Cadascú tindrà la seva i entremig és faran fotos conjuntes. Si sou molta família poseu-vos en contacte amb mi que tinc una altra opció, ja que l'espai de l'estudi és petit.\nUn cop realitzada la sessió tindreu la vostra galeria privada per triar les fotografies que més us agradin, podreu adquirir més productes que no inclouen en el pack principalment triat i també tindreu la possibilitat de quedar-vos la galeria completa.\nÉs important ser puntuals i venir preparats de casa el dia de la sessió.\nSi finalment no podeu assistir a la sessió, és preferible dir-m'ho amb temps perquè una altra familia aprofiti el forat lliure i vosaltres podreu fer un canvi de dia i hora.


El CeDocBiV a la Festa de la Ciència de la UB 2022 | Centre de Recursos per a l'Aprenentatge i la Investigació - CRAI UB\nInici >> Noticies Butlleti >> El CeDocBiV a la Festa de la Ciència de la UB 2022\nEl CeDocBiV a la Festa de la Ciència de la UB 2022\nEl Centre de Documentació de Biodiversitat Vegetal (CeDocBiV) del CRAI de la UB ha participat, com cada any, a la VIII Festa de la Ciència de la UB, celebrada el passat 27 de maig de 2022 a l'Edifici Històric, i ho ha fet amb el taller "Qui soc? Juguem amb l'herbari".\nEn aquest taller s'ensenya als estudiants com identificar les plantes amb l’ajut de claus dicotòmiques fent servir l’herbari docent, una col·lecció de més de 250 plantes que es pot consultar als CRAI Biblioteques de Biologia i de Farmàcia i Ciències de l’Alimentació, o bé virtualment des del portal del CeDocBiV.\nA cada estudiant se li dona una làmina amb la imatge d’una planta i un joc de claus dicotòmiques i a base d’anar triant entre diferents opcions, que es corresponen amb característiques de les plantes fàcils d’observar, s’aconsegueix la seva identificació.\nHan participat al taller estudiants de totes les edats i també professors que s'interessaven pel funcionament del taller i les possibilitats d’obtenir els materials per a poder-lo fer a l’escoles.\nAmb aquesta activitat es pretén potenciar l’interès per la botànica i donar a conèixer els recursos de què la universitat disposa, en aquest cas un dels herbaris més grans de la península ibèrica.


Moviments polítics | Antoni Veciana Ribes\nEl 28 de gener va entrar el fred, la Palma es va omplir de cantadors de corrandes, les necrològiques deien que a Reus aquell dia no va morir ningú, però a la capital finia Spanair. Bé, i al Bartrina es va representar Moviments polítics de la ballarina i perfomer Sònia Gómez. Al cronista li havien dit que li agradaria, que les performances que havia fet amb sa mare eren molt interessants. De fet, el cronista suposava que sense bons precedents no l’haurien coproduït al CAER.\nMoviments polítics vol ser una reflexió sobre el propi cos en diferents fases d’aquests, tal com pot ser un embaràs i un part, amb passejada del nadó en escena inclosa.\nL’acció transcorria en una estació espacial a Tità, el satèl·lit més gran de Saturn, tot i que durant tot l’espectacle es projectaven imatges del pigat Júpiter, potser un planeta més fotogènic. Un actor mig transvestit que representava l’ordinador de la nau guiava a la ballarina i més tard al creador audiovisual reconvertit a ballarí. Tot plegat va desembocar en una reflexió de les possibilitats gestuals d’un cos, com és la gestació i posterior recuperació física d’una ballarina, o bé en les aptituds d’un cos poc treballat per a pujar a un escenari a dansar.\nEl cronista es pensava que la localització còsmica inicial portaria a un treball corporal relacionat amb els desajustos físics que provoquen la manca de gravetat, la radiació espacial, l’aïllament... Doncs no, o no ho va entendre. El cronista es preocupava: passaven els quarts i a l’escenari no hi passava gaire cosa, ni li arribaven sentiments com la ironia, la tendresa, ni tan sols provocació... i ja es planyia d’haver deixat de ser modern quan un fosc li va interrompre els pensaments. Algú va xocar les mans per indicar que s’havia acabat i la resta de públic va acomiadar Moviments polítics amb gèlids aplaudiments de cortesia. El 28 de gener va entrar el fred, i es va omplir la Palma de cantadors de corrandes, les necrològiques deien que a Reus aquell dia no va morir ningú, però a la capital finia Spanair, i ja està.\nPublicat a la NW el febrer de 2012\nPublicat per Antoni Veciana a 12:44\nQuè en fem dels ametllers?


Xavi Barreda: "Seguirem mirant cap amunt" | Futfem.cat\nXavi Barreda: "Seguirem mirant cap amunt"\nDesprés de cedir dos punts davant el Sabadell, el tècnic del Pallejà confia en retallar la distància que separa les llobregatines del liderat\nAmb una barreja de decepció i tristesa. Així era com marxava el Pallejà després de sumar el cinquè empat de la temporada davant el Sabadell (0-0). "L'equip està decebut perquè hem sigut superiors al Sabadell al llarg dels noranta minuts, tant per ocasions de gol com en possessió, però deixem escapar dos punts més", reconeixia Xavi Barreda minuts després del xiulet final. Amb el liderat a deu punts, el tècnic roig-i-negre va manifestar que ni ell ni la resta de l'equip abaixaran els braços i confia en una mala dinàmica de la Penya Blanc-Blava en el què resta de curs: "Seguirem mirant cap amunt. És veritat que en comptes de retallar, ens guanyen distància, però la segona volta tot just acaba de començar i encara podem perdre punts tant elles com nosaltres". De totes maneres, Barreda té molt clar que el pròxim partit contra el conjunt de La Roca decidirà el futur del Pallejà: "El pròxim partit sí que és decisiu i, si volem tenir alguna opció a final de temporada, només podem guanyar".\nPel què fa al partit, l'entrenador llobregatí va lamentar que moltes de les coses que s'havien plantejat sobre la pissarra no es traslladessin al terreny de joc: "Sí que hi havia una preparació tàctica del partit, però les noies no han sabut interpretar massa bé les indicacions en la primera part. Tot i que és cert que el vent ho ha condicionat una mica, era clau marcar abans del descans per contrarestar el plantejament del Sabadell". D'aquest plantejament també en va parlar Barreda, qui va assegurar que ja coneixien les intencions de les arlequinades: "Sabíem que apostarien per un plantejament defensiu i així ha sigut. Han esperat per agafar-nos l'esquena al contraatac i això ens ha obligat a atacar per fora per donar menys opcions al rival".\nD’altra banda, Carlos Arean va mostrar-se satisfet després d'aconseguir un punt "en un camp on gairebé tothom ha sortit derrotat". "Marxem amb molt bones sensacions perquè, tot i que en la segona part hem merescut alguna cosa més, seguim sumant", explicava l'entrenador del Sabadell. Arean, a més, no va amagar que l'estil combinatiu del Pallejà va condicionar l'estratègia del seu equip: "Sabíem que si les deixàvem circular la pilota, seria difícil aturar-les. El Pallejà és un equip que treballa molt bé entre línies i que crea superioritats numèriques del no-res i, per això, hem apostat per un joc defensiu a la primera part, que ens permetés marxar 0-0 al descans". Malgrat la bona feina defensiva de les vallesanes, Arean va assegurar que aquest plantejament va dificultar que les seves jugadores fossin més perilloses en situacions d'atac: "Les noies tenien unes tasques defensives assignades i, potser per por a perdre la posició entre transicions, no s'han acabat de comunicar prou bé". Probablement per això, l'entrenador del Centre d'Esports va optar per introduir Sofia en el tram final del partit. Tal com va reconèixer el mateix Arean, la jove jugadora arlequinada va revolucionar l'atac del Sabadell, engranant una velocitat més a l'hora d'assetjar la porteria de les locals: "Sofia ha sigut un regal que no esperàvem. Va debutar amb el filial fa tres setmanes i quan la vaig veure sabia que havia de venir amb nosaltres".


Mariano Rajoy, el líder que ha nascut de la por\nLa capacitat per resistir sense mullar-se li ha permès sobreviure a les guerres internes i a dues derrotes\nJOAN RUSIÑOL MADRID 20/11/2011 00:00\n260x366 Mariano Rajoy, el líder que ha nascut de la por Mariano Rajoy, el líder que ha nascut de la por\nSi hagués nascut abans, probablement Mariano Rajoy Brey (Santiago de Compostel·la, 1955) seria un personatge dels escenaris gallecs que amb delicadesa relatava Álvaro Cunqueiro. Un senyor de províncies a qui els convilatants saluden a la sortida de missa, barret en mà amb un "que passi un bon dia, Don Mariano". El futur president espanyol -amb permís de les enquestes- és, per sobre de tot, un home conservador, gens amant dels canvis: parla de fer les coses "com Déu mana"; es resisteix ara a fer grans reformes de lleis aprovades pel PSOE i que la seva gent ha combatut amb ungles i dents, i esquitxa el seu llenguatge amb paraules que sonen antigues, com quan elogia els alcaldes del PP dient que són "de postín". A punt d'arribar a la Moncloa, després d'uns anys convulsos dins i fora del partit, treu pit d'aquesta manera de fer que encaixa ben poc amb la imatge ideal del líder polític. Potser perquè no ho ha pretès mai.\nEls dilluns negres aznaristes\nSi Rajoy avui pot ser coronat a les urnes és perquè la gent que l'ha envoltat ha tingut por. José María Aznar, el pare polític que ha acabat sent una llosa per a ell i amb qui manté unes relacions fredes, el va elegir com a hereu el 2003 perquè va témer Rodrigo Rato i Jaime Mayor Oreja, els altres dos aspirants. Rajoy era qui menys ulls de poll trepitjava en un partit que no s'imaginava la travessia del desert que li esperava.\nDesprés de perdre dues eleccions, el gallec va haver d'encarar les duríssimes convulsions internes per fer-lo fora. No va ser fàcil. Durant uns mesos, cada dilluns a la premsa de dretes apareixia un dirigent que li demanava que plegués. El cop més dur durant aquells dies va ser el 23 de maig del 2008. Era divendres i plovia a bots i barrals. De sobte, seguint les proclames de Federico Jiménez Losantos, aleshores a la Cope, centenars de persones es van anar aplegant a mig matí davant la seu popular al carrer Gènova per demanar a Rajoy que dimitís i donar suport a la líder del PP basc, María San Gil, que havia llançat la tovallola pel rumb de la nova ponència política que s'havia d'aprovar al congrés de València al mes de juny i que firmaven el canari José Manuel Soria -ara ministrable- i la catalana Alícia Sánchez-Camacho, per qui Rajoy sent una sincera admiració.\nEn aquell congrés, Rajoy, sense necessitat de fer gestos rotunds, va vèncer l'aznarisme. Com s'ho va fer? Una altra vegada, gràcies a la por. A l'últim minut les poderoses direccions del PP valencià i andalús van témer que s'acabés imposant l'ultraliberal i espanyolista Esperanza Aguirre. Rajoy tornava a ser l'opció menys dolenta. Per això ara caldrà estar molt atents al futur de Francisco Camps si la justícia no el condemna. El líder del partit li deu molt. També al seu bon amic Javier Arenas, que controla de facto el partit i amb qui es bolcarà perquè sigui president andalús la primavera que ve.\nMinuts després de guanyar a València el 2008 Rajoy, eufòric, deia: "Ja heu vist quina rebolcada li hem fet al partit, eh?" Començava una etapa que culmina avui, amb l'hipotètic triomf a les urnes també en un clima de por per la pressió dels mercats i més de 5.000.000 d'aturats.\nEl gallec que parla espanyol\nSigui com sigui, l'home que avui pot ser el nou president electe no es cansa de dir que procurarà no caure en els mateixos errors que Zapatero. La relació amb el secretari general del PSOE ha estat dolenta durant aquests anys. No sent per ell cap admiració intel·lectual i se sent enganyat per la negociació amb ETA durant el primer mandat i per no haver-li fet cas a l'hora de reduir el dèficit a principis del segon. Tot i això, durant els últims mesos s'han començat a entendre i, en privat, justifica part de la gestió de Zapatero.\nNo seria esbojarrat pensar que amb els anys, quan tots dos siguin expresidents jubilats, acabin sent amics. Els uneix el seu passat a Lleó, la ciutat del socialista i on Rajoy va viure dels 5 als 15 anys. Tots dos, a més, són amants de l'esport. Dies enrere, Rajoy em deia amb nostàlgia que, quan era petit, els diumenges corria a comprar el Dicen, un diari esportiu que s'editava a Barcelona. L'edició que hi arribava era... la del divendres. Ell ho contrastava amb la velocitat del món Twitter que ens toca viure, gairebé enyorant els paisatges rurals de Cunqueiro. Potser per això -com Zapatero- sent una gran desconfiança cap als periodistes.\nDilluns, Rajoy -81 quilos, 1,88 metres, gallec que només parla espanyol, poc afectuós amb els col·laboradors, gens amic dels avions des de l'accident d'helicòpter- sortirà a caminar, començarà a pensar en el retorn al govern i es fumarà, probablement, un robust de Partagàs.


Tindran lloc del 21 al 28 de setembre i la majoria seran en línia i amb inscripció prèvia\nLa 66a edició de la Fira Agrària de Sant Miquel i la 35a d'Eurofruit de Lleida comptaran amb jornades tècniques, presentacions, rondes de finançament i missions inverses. Tindran lloc del 21 al 28 de setembre i la majoria seran en línia i amb inscripció prèvia. La innovació per assolir l'eficiència, estratègies de futur per al sector agroalimentari, el paper de Lleida com a referent d'innovació agroalimentària sostenible, la comercialització de l'oli, la fertilització agrícola amb la fracció líquida dels purins, i l'exportació de fruita a tercers països són alguns dels temes que es tractaran en el marc de Sant Miquel i Eurofruit, certàmens que es desenvoluparan del 24 al 27 de setembre en un format bàsicament digital, degut a la covid-19.\nLa jornada 'Ús de la fracció líquida dels purins en la fertilització', que tindrà lloc dijous, de 10 a 12 h obrirà el programa de jornades tècniques que es duran a terme en el marc de Sant Miquel i Eurofruit. Organitzada en el marc del projecte LIFE AGRICLO-SE, donarà a conèixer les estratègies de fertilització en fruiters basades en l'aplicació dels subproductes que provenen del tractament de purins. Una de les noves estratègies que es proposen és l'aplicació de la fracció líquida com a substitut de gran part de la fertilització mineral.\nDurant la jornada es presentarà la parcel·la demostrativa que s'està duent a terme, així com els punts més importants a considerar per a garantir la viabilitat de l'estratègia des d'un punt de vista agronòmic i tècnic. Es tracta d'una jornada en línia gratuïta, organitzada pel Departament d'Agricultura (Oficina de fertilització i tractament de dejeccions ramaderes), Life Agriclose i l'Oficina del Regant.\nEl mateix dia, a partir de les 10 hores, es desenvoluparà la jornada 'Innovació per a l'eficiència', organitzada per INNO4AGRO. L'activitat pretén explicar com la tecnologia es perfila com la via essencial per donar resposta a la necessitat d'implementar la sostenibilitat i eficiència en processos i activitats productives, contribuint a augmentar la producció i reduint els costos i l’impacte ambiental dels processos. Els ponents incidiran en els coproductes, la digitalització i la transició energètica, tres dels eixos en desenvolupament que poden contribuir a millorar l'eficiència en el sector agroalimentari. La jornada és oberta, es podrà seguir per streaming i participar-hi a través del xat.\nEl programa de dijous es tancarà amb la jornada 'Lideratge i estratègies de futur al sector agroalimentari', que tindrà lloc de 16 a 17.30 h, i que se centrarà en els nous reptes del sector agroalimentari, com són el comerç en línia, les noves tecnologies, la seguretat de la cadena alimentària, la producció sostenible, la demanda d'aliments de qualitat, el canvi climàtic i el preu de l'energia, entre altres. La trobada, organitzada pel Col·legi Oficial d'Enginyers Agrònoms de Catalunya i el Campus Empresarial Agrari, es farà en línia i és gratuïta.\nEl divendres, de 10.15 a 14.30 tindrà lloc la 'Ronda de finançament. Novetats, oportunitats financeres i rondes de finançament', organitzada per GlobaLleida. L'activitat consistirà en una explicació dels productes i instruments financers als quals poden accedir autònoms, microempreses, pimes i grans empreses a càrrec de representants de l'ICF, ICO, AVALIS, ENISA i CDTI, i en una ronda d'entrevistes personalitzades de 20 minuts cadascuna.\nTambé divendres, de 13 a 14.15 h, La Llotja acollirà la presentació que es farà de forma presencial de l'empresa de Tractors MTZ Belarus, iniciativa organitzada pel Consolat de Bielorússia a Barcelona en col·laboració amb Fira de Lleida. L'acte s'adreça a trobar distribuïdors regionals i concessionaris amb servei post-venda, així com a explicar les característiques dels productes als agricultors. L'activitat consistirà en una introducció de l'empresa MTZ Belarus, el passi d'un vídeo corporatiu sobre els vehicles agrícoles d'aquesta marca i la presentació tècnica dels principals tractors Belarus.\nEl mateix dia, a les 17 h, es farà la jornada 'Lleida, referent d'innovació agroalimentària sostenible', organitzada per INNO4AGRO, entitat que impulsa la creació d'un ecosistema d'innovació agroalimentari a Lleida, vetllant per una producció sostenible i posant en valor el territori, els seus productes i professionals. En aquesta jornada, presentarà algunes iniciatives destacades en quatre eixos que fan de Lleida un referent en innovació agroalimentària sostenible: l'Horta de Lleida; agroturisme; gastronomia i formació; transferència, i recerca agroalimentària. La jornada és oberta, es podrà seguir per streaming i participar a través del xat.\nIgualment, el divendres, de 19 a 20.30 h, es podrà seguir en línia la jornada 'Com promocionar el teu oli a Internet i noves normes de comercialització', organitzada pel Departament d'Agricultura i JARC. L'activitat, que és gratuïta, vol aportar recomanacions pràctiques per fer un pas endavant en la promoció de l'oli a Internet, a través del web o xarxes socials, així com explicar les noves normes estatals de comercialització per al sector de l'oli d'oliva.\nFinalment, i ja com activitat post-fira, el dilluns 28 de setembre al matí es durà a terme la 13a 'Jornada de sanitat vegetal'. Se centrarà en aprofundir en les oportunitats i els obstacles per a l'exportació de fruita a tercers països, així sobre el projecte de Reial Decret que regularà el règim de certificació fitosanitària oficial per a l'exportació de vegetals i productes vegetals. L'activitat està organitzada pel Departament d'Agricultura dins del Pla Anual de Transferència Tecnològica (PATT) del 2020 com a jornada tècnica de referència. La jornada es farà en línia i és gratuïta.\nD'altra banda, del 21 al 25 es desenvoluparà la missió inversa virtual Agrotech 2020, organitzada per ACCIÓ-Generalitat de Catalunya i la Femac. La tercera edició de la missió inversa del sector de les tecnologies agrícoles té l'objectiu de fomentar les relacions comercials entre importadors i distribuïdors dels sis països participants (Panamà, Guatemala, Hondures, Mèxic, Colòmbia i Perú) i les empreses catalanes del sector de tecnologies agrícoles, així com incrementar les seves exportacions i millorar la seva internacionalització. La missió va adreçada als sectors dels fertilitzants, fitosanitaris, Agritech (ús de les noves tecnologies en l’agricultura), maquinària agrícola, sistemes de reg i llavors.


Notícies - La 13a temporada de la XCCP ofereix una setantena de propostes\nLa 13a temporada de la XCCP ofereix una setantena de propostes\nResponsables de la programació i artistes que figuren al cartell\nel 29/set/15 Marc Sala Cultura PDF\nTeatre professional a Mira-sol, música en directe de la mà de l'Oficina Musical 'La Pua', debat i reflexió, residències artístiques i esdevenir un aparador de la creació que es fa a Sant Cugat són els eixos de la programació d'octubre a gener de la Xarxa de Centres Culturals Polivalents (XCCP). La presentació de la proposta, que inclou unes 70 activitats repartides per tots els equipaments del centre i els districtes, ha coincidit amb l'estrena de la sala annexa del Casal Torreblanca, adaptada per allargar l'horari d'activitats.\nEl Casal de Cultura de Mira-sol rebrà muntatges com 'Mares i filles' de Clara Peya i David Pintó, 'Perrea', de l'humorista Javi Sancho, i l'espectacle familiar 'Wanikan'. De fet, aquest espai estrenarà obres de Mira-sol Teatre, Les Xandrines i Fila Zero.\nEl col·lectiu Stqblack ha col·laborat amb la celebració de la 'Nit de música negra', que tindrà lloc el 9 d'octubre i Jazzenviu ha posat de la seva part amb els concerts del MUT. Per la seva banda, l'espai musical la PUA acollirà 26 propostes.\nLa programació inclou la 23a Mostra Internacional de Films de Dones, una de les propostes de l'àmbit de reflexió que oferirà la projecció de tres pel·lícules.\nLa tinenta d'alcalde de Cultura, Carmela Fortuny, ha destacat la coordinació de diferents àrees de l'Ajuntament amb les entitats i artistes implicats. A més, Fortuny ha subratllat el ventall i la varietat de les propostes.\nUna setantena d'activitats que compta amb moltes propostes diferents. Fem una obertura cap a diferents àmbits.\nLa presentació s'ha fet aquest dimarts a la sala annexa del Casal TorreBlanca, un espai que, precisament, s'acaba de remodelar i adaptar a activitats musicals i poder flexibilitzar la programació d'activitats musicals.\nEl regidor de Joventut, Eloi Rovira, ha explicat que aquesta actuació, que ha tingut un cost de 85.000 euros, permetrà allargar l'horari de propostes musical sense molestar els veïns de la zona.\nPodrem oferir concerts i allargar una mica més l'horari a la nit. Hem fet diverses actuacions per evitar problemes amb les propostes musicals.\nLa darrera temporada de la XCCP va registrar 6.000 espectadors entre febrer i juny.


El fill de J.R.R. Tolkien publica "Els fills d'en Hurin", l'obra pòstuma de l'autor de "El senyor dels anells"\nFeia 30 anys que no es publicava una obra nova i completa de Tolkien. Es tracta d"Els fills d'en Hurin" que l'autor de "El senyor dels anells" va deixar inacabada abans de morir el 1971. El seu fill Christopher s'ha passat moltíssim temps reunint tot el material dispers del seu pare i el resultat ja es troba a les llibreries.\n18/04/2007 - 20.52 Actualitzat 18/04/2007 - 21.26\nLa terra mitjana, amb els seus mites i llegendes, torna a sobrevolar el món de la literatura fantàstica, amb majúscules, amb una nova novel·la de J.R.R. Tolkien, 89 anys després que la comencés a escriure.\nÉs "Els fills d'en Hurin", el llibre que va deixar inacabat i desordenat abans de morir, el 1971, però que se situa abans de la trilogia èpica d'"El senyor dels anells" i que viatja en el temps per explicar els amors impossibles, les passions incompreses i les guerres sense treva entre la llum i la foscor. Ara, en la primera edat en què homes, elfs, nans i orcs s'endinsen per primera vegada en la lluita pel domini de la terra imaginària tolkiana.\nUna nova ficció recopilada i editada pel seu fill, Christofer Tolkien, després de tres dècades de feina estudiant manuscrits i interpretant els confusos mapes de la terra mitjana, que novament ha tornat a dibuixar per al llibre Alan Lee, especialista en temes mitològics nòrdics, i autor -també oscaritzat- del disseny cinematogràfic del món fantàstic d'"El senyor dels anells".\n"Els fills d'en Hurin" s'ha traduït a 25 idiomes. I ja es comença a veure el llibre convertit en pel·lícula, com es farà aviat amb "El hobbit". Seguint la trajectòria milionària -més de dos mil milions d'euros de recaptació- d'un anell amb molt poder.


ACRA (Associació Catalana de Recursos Assistencials) es la associació que aglutina mes empreses del sector a Catalunya. ACRA té per missió la promoció del benestar de la gent gran, de la seva qualitat assistencial i qualitat de vida, mitjançant la defensa dels interessos de les empreses i entitats associades, i dels seus clients, en col·laboració amb les administracions.\nDefensar els interessos legítims dels associats davant de tercers.\nDonar suport als seus associats en l’assoliment d’una alta qualitat de serveis.\nFacilitar recursos i serveis en benefici dels associats.\nPromoure l’evolució positiva del sector\nDefensar i divulgar un model professionalitzat d’assistència geriàtrica i gerontològica.\nSophos disposa del Codi Tipus D’ACRA amb l’objectiu de facilitar als seus associats el compliment de la normativa vigent, i concretament la normativa en matèria de Protecció de Dades. Aquest codi està aprovat per l’Agència Espanyola de Protecció de Dades.\nLa Protecció de Dades té una especial importància en el sector, ja que els centres assistencials disposen d’informació personal relativa a la salut de les persones usuàries dels seus serveis.\nSophos compleix el Reglament General de Protecció de Dades (UE) 679/2016 i cada any realitza l’auditoria corresponent de revisió del sistema.\nEn la línia de compliment de la legislació vigent i vetllant per la seguretat i salut de les seves persones treballadores i usuàries, disposa d’un Pla d’Autoprotecció per prevenir i controlar els riscos per a les persones i els béns, i donar una resposta adequada en les possibles situacions d’emergència que es poguessin originar.\nSophos en el seu model de qualitat basat en la millora continua, va implantar durant el 2009 la ISO 9001 de Qualitat. L’any 2014 va implantar les certificacions ISO 14001 i UNE 158101\nEl Manual de Qualitat descriu el Model SOPHOS de Gestió de la Qualitat.\nL’any 2010 es va desenvolupar el Pla d’igualtat de sexes per garantir que totes les persones de l’empresa, amb independencia del seu sexe, reben el mateix tracte i disposen de les mateixes oportunitats.\nL’any 2018 s’amplia a Pla d’igualtat entre persones per garantir que totes les persones de l’empresa, amb independecia de color de pell, raça, religio, nivell cultural,,, reben el mateix tracte i disposen de les mateixes oportunitats.


Un altre cop 5 creuers al port de Palma: un atemptat contra el sentit comú - Amics de la Terra\n(*vinyeta: UH, 12/10/2021)\nEn els 13 dies que duim d’octubre, 22 creuers ja han fet escala a Palma.\nEl dilluns passat 5 creuers varen coincidir al port de Palma, superant tots els rècords d’arribada d’ençà que va començar la pandèmia i tornant al pitjor escenari de l’estiu de 2019.\nAixò quintuplica la xifra que proposam des de fa més de dos anys des de la Plataforma contra els Megacreuers: mentre no s’estudiïn, amb evidències científiques, els impactes ambientals, sanitaris, socials i econòmics d’aquest tipus de turisme, exigim que només arribi 1 creuer al dia a Palma.\nLa situació demostra estar fora de control i no hi ha cap mostra de voluntat per part de les institucions per estudiar aquests impactes i limitar l’arribada de megacreuers a la segona ciutat d’Europa més contaminada per aquests bucs.\nPer nosaltres, rebre cinc creuers al port de Palma, en plena emergència climàtica i encara en situació de pandèmia va en contra de tot sentit comú.\nEl turisme de megacreuers va:\nEn contra l’esperit de la moratòria, acordada per l’APB el 26 de febrer del 2020a petició del Govern Balear. Han tingut un any i mig per acordar una regulació i encara no ho ha fet.\nEn contra del medi ambient: és un atemptat ecològic contra la qualitat de l’aire i de la mar de Mallorca.\nEn contra de la ciutadania, ja que afecta greument la convivència entre turistes i residents i posa en risc el rebrot de la pandèmia. A més, aquest tipus de turisme consumeix recursos fonamentals pels residents com és l’aigua, un bé escàs, i serveis públics com taxis o serveis de neteja.\nEn contra els mateixos clients dels creuers, perquè expulsa al mateix vaixell substàncies tòxiques provinents de la combustió dels seus motors.\nEn contra del dret al treball digne, ja que manté unes condicions laborals de la tripulació que no acceptaria cap sindicat europeu.\nEn contra de la lluita anticorrupció, perquè tolera negocis establerts en paradisos fiscals. Es tracta d’empreses multinacionals amb guanys multimilionaris que no tributen a Espanya ni a cap país.\nPer tot això, exigim a l’Autoritat Portuària, al Govern de Balears, al Parlament i als partits del Pacte, que posin en marxa ja una regulació del flux de creuers que mantingui el límit d’un al dia, fins que no es tinguin estudis empírics de la càrrega que la ciutat de Palma pot mantenir, sense danys i perjudicis, d’aquest tipus de turisme. Exigim que es ratifiqui públicament el que va acordar el Consell d’Administració de l’Autoritat Portuària el 26 de febrer de 2020: no confirmar reserves de creuers a partir de l’1 de gener de 2022.\nMantenir una política permissiva de l’arribada de molts megacreuers va en contra dels principis elementals d’una concepció progressista de la societat i de la política i en contra dels acords de govern de Bellver, a on es diu que el turisme de megacreuers es regularà. A més, va en contra d’alguns dels Drets Fonamentals Europeus, com la protecció de la salut i al gaudi del medi ambient adequat a la persona. En definitiva, és un atemptat contra el sentit comú.


UN BALCÓ AL POBLE-SEC: de febrer 2014\nDemà, 25 de febrer, és darrer dimarts de mes i per tant toca xerrada de CERHISEC. En aquest cas sobre el Jardí Botànic de Montjuïc, a càrrec de David Bertran i amb possibilitat de participar en una visita al mateix Jardí el proper dissabte. Us hi esperem!!!\nCopio la informació de la web del Jardí:\nDels jardins botànic del món al Jardí Botànic de Barcelona. Què és un jardí botànic? Sabeu que al món hi ha cinc regions amb clima mediterrani? Quines plantes hi ha?\nEn David Bertran, cap de col·leccions del Jardí Botànic de Barcelona, ens descriurà aquest jardí botànic i ens explicarà les tasques que s'hi desenvolupen: de conservació de la flora amenaçada, del banc de llavors, de suport a la flora i a la fauna autòctona de Montjuïc; a través de projectes singulars com l'hotel d'abelles, les caixes niu o també els estudis de la flora de Montjuïc.\nEls assistents a la xerrada podran fer una visita al Jardí Botànic, guiada pel mateix David Bertran, el dissabte, 1 de març a les 12 h\nLloc: Biblioteca Poble Sec - Francesc Boix (c/Blai, 34, Barcelona)\nData i hora: dimarts, 25 de febrer a les 19.30 h\nPublicat per Júlia a 6:38 2 comentaris: Enllaços a aquest missatge\nEtiquetes de comentaris: David Bertran, Jardí Botànic, xerrada CERHISEC, xerrades CERHISEC\nBOHÈME, DEL COL·LECTIU NAKADASKA, AL CELLER DE CAL MARINO (MARGARIT, 54)\nEl col·lectiu NAKADASKA, actualment resident a la NAU IVANOW , presenta al Celler de Cal Marino, al carrer de Margarit, 54, el seu darrer projecte teatral, BOHÈME. Serà el 5 de març a les 21h, es tracta d'una peça teatral que s'inspira en el vi com a beguda estretament lligada a la llibertat, la creativitat i el desig.\nEn la història uns personatges excèntrics celebren una festa i durant la mateixa es dóna un conflicte entre el món de la raó i el de la passió. Volen crear una experiència entorn del vi per tal que la gent no tan sols el begui sinó que també el visqui. En aquesta ocasió mostraran el seu treball en un espai no convencional.\nPodeu trobar més informació sobre el grup a la seva web, el seu blog, facebook i twitter.\nAprofiteu l'oportunitat per gaudir d'un espectacle diferent i per conèixer, si encara no el coneixeu, aquest Celler tan interessant!!!\nPublicat per Júlia a 18:58 1 comentari: Enllaços a aquest missatge\nEtiquetes de comentaris: Celler de Cal Marino, Nakadaska, Teatre\nPublicat per Júlia a 8:57 2 comentaris: Enllaços a aquest missatge\nFa uns quatre anys CERHISEC ja va dedicar una xerrada a la figura i l'obra d'EMILI FREIXAS, artista que va estar molt vinculat al nostre barri. Ara repetirem aquella xerrada al CENTRE CULTURAL ALBAREDA, el proper dimarts, a dos quarts de vuit del vespre. Us hi esperem!!!\nPublicat per Júlia a 8:40 Cap comentari: Enllaços a aquest missatge\nEtiquetes de comentaris: Centre Cultural Albareda, dibuix, Emili Freixas, pintura, xerrades\nUNA PRIMERA APROXIMACIÓ A LA CRÒNICA NEGRA DEL POBLE-SEC I LA SEVA RODALIA\nFa un temps que cada vegada que vaig a una xerrada sobre coses relacionades amb Barcelona, el ponent evoca la figura de Nicomedes Méndez. El gust pel misteri, la mort, el crim i les coses estranyes és molt humà i a la infantesa l'entomem sense cotilles. Durant un temps, fa anys, cada vegada que passàvem pel carrer de la Cera, quan érem jovenets, el meu germanet em recordava, per fer-me por, que allà hi havien trobat no recordo quan un bagul amb una persona trossejada. Hi ha crims i personatges que tenen més èxit mediàtic que no pas altres i alguns en concret es posen de moda de tant en tant. Pocs crims de postguerra hauran fet vessar tanta tinta com la mort de Carmen Broto i el cas de l'Enriqueta Martí revifa de tant en tant amb força malgrat que va ser un cas mal acabat i no resolt. Els itineraris històrics i recreatius que proliferen inclouen aturades a llocs de la crònica negra, sobretot de la crònica negra retrospectiva. També, a falta de guies serioses sobre la ciutat, han sorgit com a bolets llibres plens de curiositats sobre Barcelona amb volums especials dedicats a fantasmes i fets de sang, de tota mena.\nEn considerar l'èxit del gènere, tinc pensat des de fa alguns mesos endegar una xerrada al meu barri sobre crònica negra poble-sequina, però encara no he madurat el contingut, tot i que això tampoc no té massa importància car la majoria d'informacions orals o escrites sobre aquesta mena de coses acostumen a ser refregits de textos més antics. Per les Hortes de Sant Bertran ja hi corria de tant en tant el fantasma del de Santa Coloma, tot i que em temo que ja no té esma per sortir a espantar criatures. Un parell de llibres molt curiosos sobre lladres i assassins que va escriure un polícia, Gil Llamas, inclouen un fet molt adient d'aquest gènere, al Poble-sec de l'autarquia, quan una endevinadora del carrer d'Anníbal es va trobar a la porta un braç humà. Gil Llamas seria ell mateix un possible protagonista d'una sèrie o pel·lícula neo-neorealista. De molts crims no n'ha quedat ni rastre, recordo que en una ocasió un home va matar la seva dona a l'antic camí de València, a tocar de la Plaça del Sortidor, i en sortir d'escola vam anar a veure si hi havia sang. El capellà de la parròquia de Sant Salvador va plànyer, amb raó, el nostre morbo, tot plegat era una història de misèria i pobresa, lamentable. És clar que en aquests casos sempre rep més la dona, cosa que encara passa.\nL'èxit dels itineraris temàtics centrats en un barri acabarà per exigir que amb la gent dels barris del volt firmem un acord per tal de no trepitjar-nos la matèria. El Paral·lel és encara una mena de frontera ben definida però en èpoques passades no era ben bé així. No ens agraden les fronteres però sí que ens agrada posar-ne, ni que siguin una mica galdoses. On acaba el Poble-sec? On comença Sant Antoni? Quins són els límits del Raval? A qui pertany la temàtica relativa a Montjuïc? Val més sumar que no pas restar i de fet moltes empreses i empresetes que es dediquen al tema dels itineraris, car hi ha molt de jovent a l'atur en els camps de la història, el turisme i la gestió cultural, han de passar, a la força, per damunt d'identitats de barri, identitats que crec que han revifat en les darreres dècades. De vegades en aquests itineraris, quan parlen d'un tema que conec, escolto dir moltes bestieses i falsedats però em sembla que, en general, la gent que hi participa no és excessivament exigent.\nFa uns dies vaig veure que en un barri emblemàtic havien inventat o reinvetat, en un itinerari, un tema sobre fantasmes, a partir d'uns cadàvers antics que es van trobar en fer unes obres. Com recordareu, quan es van fer obres a prop de Sant Pau del Camp, de cadàvers en van trobar a centenars i per sort se'ls va deixar reposar on eren, car no pertanyien a gent famosa ni susceptible de provocar parafernàlies polítiques d'aquestes que tenen tanta afició en portar les restes cap aquí o cap allà, fer monuments i aplegar vots del poble commogut. Ens agradi o no caminem damunt dels morts de molts segles, tota la ciutat antiga deu ser plena de runes i de restes, de cementiris oblidats i d'ossos petrificats. Si hi hagués fantasmes el món fantasmal barceloní semblaria el Portal de l'Àngel el primer dia de rebaixes.\nAl Romea s'han inventat això del fantasma de la Xirgu, un personatge que també va haver de patir el trasllat post-mòrtem, de l'Uruguay a Molins de Rei. Precisament la Xirgu va treballar poc en català i poc al Romea i moltes altres actrius oblidades tindrien dret al seu fantasma en aquell teatre per on tanta gent ha passat, se'n podria fer una llarga llista però qui tindria més mèrits seria Maria Vila, amb el seu marit Pius Daví. Durant un temps a la paret del Romea hi havia una entrevista amb ella, ja jubilada, doncs va regentar una botiga de records turístics a l'Avinguda de la Catedral en deixar el teatre, però ha desaparegut com desapareixen tantes coses malgrat els cants a la memòria històrica i tot això que només fan referència a oportunismes diversos.\nDel cementiri de Montjuïc també en podrien sorgir molts fantasmes. Per tal que els fantasmes tinguin una certa identitat ens hauríem d'acostar de forma individual, solitària i en penombra. Anar a trobar fantasmes fent una processó resulta gairebé irreverent. Sobre Nicomedes Méndez s'ha escrit molt i molts novel·listes l'han fet sorgir en les seves novel·les. L'entorn del Paral·lel és adient per a un gènere que, de forma inexplicable, s'ha posat de moda rabiosa en aquestes darreres dècades. Ja un dels primers llibres catalans amb crim es deia, precisament, Un crim al Paral·lel, és una novel·leta de Rafael Tasis. Roser Caminals va evocar en una de les seves novel·les un altre crim famós, en aquest cas relacionat amb el carrer de Parlament, que va motivar la condemna a mort de Silvestre Lluís, probablement innocent. Diuen que amb els anys un seu cunyat va reconèixer ser-ne l'autor, i això és el que explica Caminals a la seva novel·la. De moment i per sort per als seus habitants actuals l'escala del carrer de Parlament on va passar la tragèdia no és objecte de rutes ni d'evocacions.\nQuants pisos deuen guardar a dins seu el record de morts violentes, suïcidis, disbarats de tota mena!!! Pisos en els quals avui hi viu gent que s'hi està molt a gust i que el menys que deu voler és que hi vagin els de la tele a fer reportatges, com vaig veure que feien en el d'Enriqueta Martí on avui hi viu una gent d'allò més convencional. Uns parents meus van comprar una mena de masia cap al Pirineu i després van saber d'un horrible crim que s'hi havia comès i, és clar, no els va fer cap gràcia. Sort que el pis on visc ara el vaig estrenar, altrament, qui pot saber el passat del lloc que ens acull?\nLa plaça Folch i Torres, on s'havien realitzat execucions, no ha canviat en excés i algunes cases del quadre de Casas es poden reconèixer encara. És aquest un altre punt adient a aquesta mena de recorreguts turístics poblats de curiositats retrospectives amb un rerefons de sang i fetge. De crims actuals també n'hi ha però sembla que no desvetllen les mateixes expectatives. Tot vol maduració i una certa perspectiva històrica.\nPublicat per Júlia a 19:19 4 comentaris: Enllaços a aquest missatge\nEtiquetes de comentaris: crims, crònica negra, Poble-sec\nPublicat per Júlia a 12:46 12 comentaris: Enllaços a aquest missatge\nEMILI FREIXAS, XERRADA AL CENTRE CULTURAL ALBAREDA...


“Mai no podran empresonar les idees”, Jordi Cuixart. - Òmnium Cultural\n“Mai no podran empresonar les idees”, Jordi Cuixart.\nCom certs de vosaltres sabeu, el passat 8 de desembre vam decidir homenatjar el nostre president Jordi Cuixart fent un mural a la model amb la seva cara i una de les seves frases més conegudes. Vam voler fer-li aquest homenatge perquè ell és a la presó en nom nostre, com a representant de cada persona sòcia d’Òmnium Cultural que paga la seva quota per defensar les idees legítimes d’un poble, i defensar-les pacíficament. Per defensar la cultura com a eina de cohesió social, la llengua com a mitjà de revolució, l’educació com a combustible pel futur.\nEll és a la presó com hi podriem ser nosaltres. Com hi podries ser tu.\nAra bé, tot i que el mural va rebre molt bon acolliment al barri i a les xarxes socials, en menys de 24h va ser vandalitzat amb simbologia nazi i pintades despectives. El vam refer un primer cop i va tornar ha ser atacat en molt poc temps i per tant vam decidir deixar-lo tal com estava, com a denúncia silenciosa del constant de l’atac que s’estava fent a la nostra llibertat d’expressió.\nDeu mesos més tard i amb l’inici d’un curs nou i una campanya nova, hem decidit que ja era hora de refer el mural. Vam demanar-vos la vostra opinió i que ens ajudessiu a triar com refer-lo aquesta vegada (ho vam fer a través d’una enquesta al nostre canal de Telegram: https://t.me/omniumeixample), i la resposta va ser tan positiva que vam decidir no fer-ne només un, sinó dos! Ja que, hi ha millor manera de respondre als intents de fer-nos callar que cridant més fort?\nNosaltres pensem que no, nosaltres diem que #HoTornaremAFer !\nLes frases escollides pels dos nous murals van ser:\n“Sèneca li va dir a Neró: ‘el teu poder radica en la meva por: si jo ja no tinc por, tu ja no tens poder’. I nosaltres ja hem perdut la por” – Jordi Cuixart (president d’Òmnium Cultural 2015 – actualitat)\n“La llibertat no és negociable.” – Muriel Casals (presidenta d’Òmnium Cultural 2010-2015)\nAquest dissabte al matí farem la nova obra, de 10h a 14h del matí, als murs externs de la Model, costat del C/Nicaragua. No t’ho perdis!\nJordi, et volem a casa. A tu i a totes les preses i presos polítics, exiliades i exiliats.\n« Crònica del II Cicle de Xerrades d’Història Pallaresa\nConeix l’Eixample: Avui parlem amb en Gerard Pijoan »


Aires islandesos visiten Martorell | martorellesport.cat - el web esportiu de referència de Martorell\nEl de demà serà el tercer amistós de la pretemporada per als blaus © Svetlana Akimova\nEl primer equip del Club Bàsquet Martorell jugarà qdemà (Pavelló Esportiu Municipal de Martorell a les 18.00h) un amistós contra el club islandès Knattspyrnufélagio Valur de Reykjavík. El conjunt aprofita el seu pas per Catalunya per assistir a la trobada de diumenge.\nEl Valur de Reykjavík és un històric del bàsquet islandès sent un dels membres fundadors, l’any 1951, de la primera divisió, la màxima competició de bàsquet a Islàndia. La passada temporada 2016-2017 va guanyar els playoffs de la segona divisió de bàsquet (Deild Karla en islandès). Aquest fet li ha permès, juntament amb dos equips més, ascendir a la Domino’s League, és a dir, la primera divisió.\nTal com va declarar l’entrenador del CB Martorell després del partit contra el Prat: “No hi ha res millor que jugar contra equips molt bons per adaptar-nos”. Efectivament la trobada de demà sembla una molt bona ocasió per encarar un nou repte i enfrontar-se a un rival totalment desconegut.\nEl Valur de Reykjavík és un dels 12 millors equips d’Islàndia\nEn l’última dècada els de Reykjavík han jugat dues temporades a la primera divisió però en cap dels casos han aconseguit mantenir-se entre els millors. El que sí que podem afirmar és que actualment es troben entre els 12 millors equips d’Islàndia. Una oportunitat, per tant, enriquidora pel CB Martorell.\nLes dues derrotes a la Lliga Catalana LEB contra el campió i el sotscampió sembla que estan marcant l’inici de la nova etapa dels locals. Encara que fa l’efecte que el partit amb el Valur de Reykjavík seguirà la mateixa línia esperarem a demà per veure com resolen el joc contra un dels millors d’Islàndia.


‘Escape Room’ roda a Barcelona | Barcelona Film Commission\n‘Escape Room’ roda a Barcelona\nBasada en l’exitosa obra de teatre\nEscrita per Joel Joan i Hèctor Claramunt, l’obra Escape Room es va convertir en un autèntic fenomen en cartellera durant anys i ha recorregut el món. Els mateixos autors han adaptat l’obra a la pantalla gran i el rodatge finalitza aquest mes de juliol a Barcelona. Dirigida per Hèctor Claramunt, la pel·lícula està interpretada per Joel Joan, Paula Vives, Ivan Massagué i Mònica Pérez amb la col·laboració especial de Ferran Carvajal i Jordi Boixaderas.\nDues parelles d’amics de tota la vida queden per fer un Escape Room, on recentment s’ha trobat el cadàver d’un home esquarterat. Els quatre amics es pensen que els espera un joc divertit per passar l’estona, posar a prova la seva intel·ligència i riure una miqueta. Però tan bon punt la porta de l’habitació es tanca i comença el compte enrere, comencen a passar coses estranyes. Sortir d’aquell “escape room” no serà gens fàcil, i el joc es convertirà en un infern que posarà a prova la seva amistat fins a límits insospitats.\nAlberto Rodríguez roda ‘Modelo 77’ a Barcelona\nMARÍA ZAFRA: "Les dones han estat al cinema i a la creació de contingut audiovisual des del seu començament i això ha sigut esborrat sistemàticament pel sistema patriarcal".\nAquest mes entrevistem a María Zafra, programadora de la Mostra Internacional de Films de Dones. La Mostra va obrir un espai necessari i molt important per pensar i veure cinema fet per dones, un espai que no existia abans a Barcelona. L’any que ve celebren trenta anys. Parlem amb ella del festival en general i de l’edició d’enguany que acaba de passar el seu equador.\n‘Un novio para mi mujer’ roda a Barcelona\nBelén Cuesta, Diego Martín i Hugo Silva, protagonistes\nVisitem les localitzacions de ‘Drama’\nLa sèrie de Playz


En tornar del Nadal, regalet dels Reis!! | Escola Marià Fortuny\nAvui ha estat el primer dia d’escola en tornar de les festes de Nadal. Hem passat un matí ple d’emocions!! Ens hem retrobat totes i tots després d’uns llargs dies de vacances amb moltes ganes de continuar compartint aprenentatges i reptes junts.\nHem tingut una grata sorpresa, Ses Majestats els Reis Mags de l’Orient ens han deixat un regal per la classe. Era un paquet molt gran i dins s’hi amagava un joc pel nostre espai, l’Agència de viatges. Un trencaclosques gegant amb tots els països d’Europa. I, com no havia de ser d’una altra manera, també ens han deixat un saquet de carbó per recordar-nos que ens hem de comportar sempre bé.\nHem llegit la carta que ens havien deixat i en obrir el regal, se’ns ha quedat una cara de sorpresa. Gràcies Reis Mags!!\nBon viatge de tornada cap a l’Orient i fins a l’any vinent.\nLa classe de la Tronada


Inici » Actualitat » Esdeveniments » 3a Zumba Solidària a Esplugues de Llobregat\ndissabte, 9 juny, 2018 - 17:30\nDissabte 9 de juny ballarem junts per una bona causa: sumar recursos per al programa Hospital Amic, que te l'objectiu de fer el més positiva possible l'experiència dels nens i nenes hospitalitzats.\nAmb aquest propòsit, se celebra la tercera edició de la master class de Zumba Solidària, organitzada pel Voluntariat de Nestlé i l'Ajuntament d'Esplugues de Llobregat, amb la col·laboració de Duet CEM la Plana i Anytime Fitness Esplugues.\nAl Parc dels Torrents d'Esplugues de Llobregat, a partir de les 17.30 h, podreu gaudir de diferents danses i, a les 18.30 hores, la zumba serà el ritme protagonista, amb 15 instructors oficials de diferents localitats i amb coreografies per a totes les edats.\nÉs necessari adquirir l'entrada-donatiu a través de la plataforma Ticketea, que col·labora assumint les despeses de gestió. El dia de l'esdeveniment, obtindràs una polsera "cinta dels Petits valents" en lliurar la teva entrada. El preu de l’entrada és de 5 € (els nens més petits de 10 anys no necessiten entrada). També pots col·laborar-hi adquirint entrades de fila 0.


Stàrracos el nou CD de la colla La Socarrà\nVosté està en: Inici Notícies Stàrracos el nou CD de la colla La Socarrà\n21 -February -2018 - 12:29\nLa colla de dolçainers i tabaleters ‘la Socarrà’ de Xàtiva ha gravat el seu primer disc ‘Starracos’.\nDes d’esta formació s’apunta que el títol del treball es pren d’una de les peces que s’interpreten, obra del compositor de Benigànim Carlos Pellicer, i que va ser un encárrec per al III Certamen d’Altea, en el que es van endur el 1r premi. La peça ‘Stàrracos’ és una marxa mora, i llegit el títol a la inversa ‘Socarrats’, es fa referència a l’apel·latiu dels xativins i d’on la Colla pren el seu nom.\nEl CD consta de 16 pistes, totes elles peces de reconeguts compositors valencians, com la marxa cristiana, ‘Bellaguarda‘ i la composició ‘Tres dansetes i Una Blavera‘ (4 movimentes -Dansà, Jota, Bolero i Blavera-), ambdués de Ferran Ferrando; tres obres de José Rafael Pascual Vilaplana com el pasdoble ‘Olga‘, la marxa cristiana ‘Palafox‘ i la suite per a dolçaines i percussió ‘Germanies‘ (3 movimentes -La Crida, La pregària, La contenda-); de Mario Roig Vila, la fantasia ‘Somni Andalús’ i de Ramón Garcia Soler la composició Preludi per a tres dolçaines i percussió. De Antoni de la Asunción Andrés, l’obra ‘Manises‘ (3 moviments -Terra, Aigua, Foc-), i la referida ‘Stàrracos‘ de Carlos Pellicer.\nLa gravació es va fer al ‘Nou Espai Cultural’ de la Música Nova, amb barreja i masteriztació als estudis RC Estudio de Xàtiva, a càrrec de Pau Cháfer, i tot baix la direcció musical del director de la colla, Pere Molina.\nSi vols adquirir el CD, possat en contacte amb nosaltres\nVisites del contingut : 41436


Notícies | Bicicletes Vila Ors - Part 2\nmaig 31, 2017 per admin\nAquest any hem viatjat a Tanzània per fer la volta al Kilimanjaro en 6 etapes, un total de 480 kms i un desnivell de 5.250+ . Hem compartit el viatge amb la Yolanda, l’Edu, l’Alfons i en Marçal. La intendencia ha anat a càrrec d’en Juan, el guía; en James, el xofer i d’en Patrik, el cuiner\nTanzània ens era totalment desconeguda i ara, pel que hem vist i viscut aquest dies, podem dir que és un país de contrastos enormes: de colors, de paisatges, de tribus, de religions…que conviuen en una gran harmonía.\nTotes les etapes han estat un recorregut ple d’emocions, en què teníem la sensació que no podíem passar ràpid, que calia aturar-se de tant en tant per tal que es sedimentés tot el que estàvem veient.\nCada viatge d’alguna manera et modifica i després ja no ets mai la mateixa persona que eres abans, aquest ha estat una sacsejada a la nostra manera de viure.\nCada dia ha estat un èxit, per la qual cosa donem les gràcies amb humilitat i agraïment a la natura i a les persones que ens han acompanyat durant totes les etapes.\n1ª. Etapa ARUSHA-MOSHI\nTotal 108 km- Desnivell +284 m\nTot el cansament del viatge s’ha esvaït al moment de trepitjar terra africana, ara toca muntar les bicicletes per demà començar l’aventura\nSortim de l’hotel molt motivats i una mica nerviosos ja que ens esperen 6 dies de ruta i 480 km per un país totalment desconegut.\nAquesta 1ª.etapa ha estat ideal per prendre contacte amb la gent i la cultura del país perquè hem rodat per pistes de zones molt poblades i per tres zones molt diferenciades, en totes elles els pobles són a tocar els camins i la gent hi fa vida,, per la qual cosa pels marges sempre hi transita gent que va a buscar aigua, nens anant i tornant d’escola, motos transportant objectes enormes, dones que carreguen sobre el cap tota mena d’embalums, pastors..per la qual cosa hem anat sempre acompanyats de les salutacions de “JAMBO, JAMBO” que no ens abandonaran fins al final del viatge,\nPel fet de ser una etapa tècnicament poc exigent hem pogut gaudir al màxim de l’entorn; sobretot en l’últim tram, abans d’arribar a Moshi, l’adrenalina ha arribat al màxim, hem disfrutat de valent!\nDurant aquest 108 primers Kms ens hem deixat seduir per l’exotisme dels colors del paisatge i per la simpatía de la gent. Aquest viatge es presenta francament bé.\nCap de setmana de BTT per la Serra de Boumort\nsetembre 2, 2016 per admin\nAquest cap de setmana el grup de BTT bike divendres ha fet la volta a la serra de Boumort. Fantàstica ruta que transcorre per un territori abrupte i solitari. Han gaudit d’uns paisatges impressionants ja que han pedalat per congostos, cims, colls, barrancs, prats, pobles en llocs inhòspts de difícil accés i per la majestuosa serra de Carreu.\n1a. etapa: Hortoneda (Pallars Jussà) – Organyà (Alt Urgell) .Total Kms: 70. Desvivell: +1990\n2a. etapa: Organyà- La Pobla de Segur. Total Kms: 55. Desnivell: +1560\nA la foto i d’esquerra a dreta: Carme Alvarez, Dolors Vila, Pilar Ribé, Montse Vila, Glòria Jutglar, Ita Roset, Maiè Soler i Mercè Capdevila\nLa RFEC torna a permetre els frens de disc per carretera\nmaig 9, 2016 per admin\nDesprés de la histèria generada per la prohibició precipitada(per part de les federació espanyola i francesa de ciclisme) d’utilitzar les bicicletes de carretera equipades amb frens de disc en competició i en qualsevol marxa cicloturista ara canvia d’opinió i la REFC les torna a permetre.\nAixí doncs, a partir de varies reunions on s’ha posat en dubte que el tall que va patir Ventoso no va ser a causa d’un disc si no que va ser possiblement a causa d’un plat, s’ha aixecat la prohibició en les marxes cicloturistes i a partir del Juliol, segons la UCI, es tornaran a provar en competició.\nDe totes maneres, discs de fre de puntes arrodonides i protectors són opcions que s’estan posant sobre la taula per minimitzar el risc de lesions en cas de caigudes.\nSi vols més informació clica: Ciclismo a Fondo, noticias.\ndesembre 19, 2015 per admin\nPer poder-te oferir el millor servei aquestes festes, a la botiga de Bicicletes Vila Ors de la rambla del Passeig 14, tindrem obert els diumenges de desembre dies 20 i 27 i el diumenge 3 de gener.\nPer els que preferiu venir a la botiga del carrer del Remei 53, truqueu al 938850597 per consultar els horaris dels diumenges de festes.\nBon Nadal i bon cop de pedal!!\nJa pots venir a veure els primers models 2016!!\nsetembre 5, 2015 per admin\nAquesta setmana ja han començat a arribar els esperats models TREK 2016. Una gama especialitzada tan en BTT de 29″ i 27’5″ com en carretera o elèctriques. Amb nous colors i muntatges que segueixen la mateixa línia que tan èxit va tenir la temporada passada. Des de les Marlin per iniciar-se a la muntanya fins a la sofisticada nova Madone, tot un desafiament a la resta de marques.\nTambé podràs trobar models Trek i Giant de carretera i muntanya de la temporada passada amb -15% i fins un 30% de descompte!!!\nDues bones raons per passar per Vila Ors, no?\nÉxit de participació a la marxa Jufré Riuprimer\njuny 29, 2015 per admin\nAmb més de cinc-cents ciclistes i un dia calorós la marxa Jufré Riuprimer 2015 marca una trajectòria ascendent tan pel número de participants com per l’organització que millora cada any. Cal destacar positivament la gran participació femenina que ha arribat a ser el 10% del total, cosa impensable fa pocs anys. Dos recorreguts de 103 i 153 km molt ben dissenyats han permès de gaudir al màxim del ciclisme de carretera.\nA la foto, en Cesc, l’Albert i l’Andreu van arribar dels deu primers al circuit llarg amb un temps de 4h30′ i un promig de 34km/h. Felicitats!!\nTemps d’arribada marxa 2015\nBicicletes Vila Ors al podi de la Tracks del Diable\njuny 12, 2015 per admin\nEl dissabte passat Albert Datsira va ser el segon classificat a la Tracks del Diable non-stop Silver que se celebra cada any a Torelló amb GPS. El recorregut de BTT de 103 km i 3.050 m de desnivell positiu va ser guanyat per Roger Argelaguer (Scott Team XC) amb un temps de 5h21’32” i a només 41 segons va entrar Albert Datsira (Trek-Bicicletes Vila Ors). El tercer classificat Luis Oliver va arribar ja a 18 minuts del primer.\nMés informació i classificacions de totes les categories


Caixa o faixa per al Nàstic juvenil al camp del Lleida - Regió7 :: El Diari de la Catalunya Central\nCaixa o faixa per al Nàstic juvenil al camp del Lleida\nUn empat o un triomf donaria la permanència als escapulats; la derrota els condemnaria al descens\nf.d./g.c. 06.04.2019 | 00:06\nEl Gimnàstic juvenil va golejar dissabte passat el Manacor arxiu/jordi Biel\nEl Gimnàstic juvenil va golejar dissabte passat el Manacor\n«Afrontem el partit amb confiança, serenor, convicció i amb seguretat». Així de clar s'expressa l'entrenador del Gimnàstic de Manresa juvenil, Ferran Costa, abans de jugar, demà (11 h), el partit que resumirà la temporada: o permanència o descens.\nI és que l'equip escapulat disputa el darrer enfrontament de la lliga de Divisió d'Honor al camp d'un Lleida que es juga el mateix, salvar la categoria, encara que amb un matís diferent. Els manresans en tenen prou amb un empat, mentre que els lleidatans han de guanyar sí o sí després de perdre, dimecres, el partit que tenien ajornat amb l'Espanyol (2-3).\n«Tot i el valor que ens dona el fet de poder empatar, nosaltres jugarem com sempre, sense especular, que és la nostra identitat com a equip. Buscarem la porteria contrària com hem fet durant tota la temporada, per això som el setè equip més golejador de la categoria. Anirem a Lleida amb la confiança que ens dona el bon partit que vam fer dissabte passat a casa amb el Manacor», apunta un Fer-ran Costa que considera que la clau serà «el domini de les dues àrees. Hem d'aconseguir tenir allunyat el Lleida de la nostra porteria perquè atacant és com ells es troben més còmodes. Nosaltres, al contrari, hem d'aconseguir tenir opcions de marcar a pilota parada i hem de fer que els nostres jugadors amb talent desbordin. En definitiva, ens hem de centrar en fer un bon futbol, amb un bon equilibri entre les situacions emocionals i les futbolístiques, perquè tot allò que no podem controlar ho hem de deixar de banda».


Tenir dos pagadors en elaborar la renda pot comportar l'obligatorietat de presentar-la o que surti a pagar si no s'han aplicat les retencions corresponents\nEl secretari d'Estat d'Ocupació i Economia Social, Joaquín Pérez Rey, ha assenyalat aquest dimecres que estan treballant amb l'Agència Tributària amb la idea d'evitar que els treballadors que han rebut prestacions del SEPE per estar en un ERTO tinguin una «especial penalització impositiva».\nDurant la seva intervenció en un debat organitzat per Servimedia sobre la negociació col·lectiva, Pérez Rey ha apuntat que s'està parlant amb l'Agència Tributària davant la situació que poden afrontar molts treballadors en la declaració de la renda per haver tingut dos pagadors, la seva empresa i el SEPE durant el temps que hagin estat en ERTO.\n«Ja hem avançant en aquest terreny i la idea és que els treballadors no tinguin una especial penalització impositiva per haver cobrat del SEPE», ha afirmat Pérez Rey.\nTenir dos pagadors en elaborar la renda pot comportar, per exemple, l'obligatorietat de presentar-la, ja que el llindar mínim varia, o que surti a pagar si no s'han aplicat les retencions corresponents.\nL'obligació de presentar la declaració de la renda amb dos pagadors baixa a 14.000 euros, en lloc dels 22.000 euros de quan només hi ha un pagador -tret que les prestacions rebudes no superin els 1.500 euros-.\nEn el mateix debat, Pérez Rey ha insistit en la necessitat de modernitzar la negociació col·lectiva a Espanya adaptant-la a la nova realitat econòmica i productiu i ha assenyalat que la intenció de Treball és que siguin els agents socials, patronal i sindicats, els que decideixin, per exemple, en el tema de la prevalença dels convenis.\n«No és necessari intervenir des de la llei», ha avançat Pérez Rey en un dels temes de la reforma laboral, la prevalença del conveni d'empresa sobre el sectorial, que el Govern vol abordar.\nEncara que Pérez Rey ha destacat la funció del conveni sectorial, ha insistit que cal retornar a patronal i sindicats «força» per a negociar.\n«Ells tenen la maduresa suficient, la capacitat de decidir què negocien, en quins àmbits i en quins temps ho fan», ha insistit.\nEn el debat ha participat també l'exministre Manuel Pimentel, i el secretari general del sindicat Fasga, Miguel Venegas.\nEl Govern treballa en un nou sistema de cotització dels autònoms basat en els ingressos reals\nComenta el contingut : Treball i Hisenda estudien evitar que el cobrament d'un ERTO perjudiqui en la declaració de la renda


Antonio Alcaraz | Blog del Clínic\nEntrades etiquetades Antonio Alcaraz’\ndijous, 11 de agost de 2016\nEl Clínic ja realitza el 25% dels trasplantaments de ronyó mitjançant cirurgia robòtica\nL’Hospital Clínic de Barcelona ja realitza actualment un de cada quatre trasplantaments de ronyó de donant viu mitjançant cirurgia robòtica, cosa que permet aplicar tècniques mínimament invasives, tant per al donant com per al receptor. L’equip, dirigit pel Dr. Antonio Alcaraz, és el grup de referència per a la introducció d’aquesta tècnica a Europa per nombre de trasplantaments i per ser pioners.\nL’Hospital Clínic realitza 24 trasplantaments de ronyó en un mes\nL’Hospital Clínic de Barcelona va realitzar el passat mes de març un total 24 trasplantaments de ronyó, la vegada que més trasplantaments d’aquest tipus s’han realitzat a l’hospital. El Servei d’Urologia de l’Hospital Clínic, dirigit pel Dr. Antonio Alcaraz, ha estat l’encarregat de dur a terme aquests trasplantaments, en col·laboració amb la resta de serveis de l’hospital implicats en aquest tipus d’intervencions. Aquest increment en el nombre de trasplantaments renals ve donat per l’augment en les donacions i en especial de les donacions en asistòlia controlada (mort cardíaca).\nEl Clínic realitza el primer trasplantament renal robòtic amb introducció del ronyó per via vaginal\nL’Hospital Clínic de Barcelona va realitzar el passat mes d’octubre, de manera pionera a nivell mundial, un trasplantament renal amb introducció del ronyó per via transvaginal. Es tracta d’una tècnica quirúrgica mínimament invasiva en la qual s’extreu l’òrgan de la donant per via vaginal i s’introdueix en la receptora pel mateix canal. Un equip liderat pel Dr. Antonio Alcaraz, cap del Servei d’Urologia del Clínic, ha realitzat aquesta operació pionera mitjançant cirurgia robòtica amb el robot da Vinci Xi.\nEl Clínic celebra els 50 anys del primer trasplantament de ronyó\nAvui l’Hospital Clínic de Barcelona ha celebrat els 50 anys del primer trasplantament de ronyó, que van realitzar l’any 1965 els Drs. Josep M. Gil-Vernet, Antoni Caralps i Jordi Vives.\ndimarts, 11 de agost de 2015\nEl Clínic aposta per la cirurgia robòtica per al trasplantament de ronyó\nL’Hospital Clínic de Barcelona ha realitzat en l’últim mes dos trasplantaments de ronyó de donant viu aplicant tècniques de cirurgia mínimament invasiva tant al donant com al receptor. Un equip liderat pel Dr. Antonio Alcaraz, cap del Servei d’Urologia del Clínic, ha realitzat l’extracció dels ronyons per nefrectomia transvaginal, és a dir, a través de la vagina de les donants, i els ha implantat en els receptors mitjançant cirurgia robòtica utilitzant el robot da Vinci Xi. Està previst que el proper any l’equip del Clínic utilitzi aquesta tecnologia per a més d’un 40%, dels al voltant de 60 transplantament de ronyó de donant viu que duu a terme anualment.


Des que als anys 90 acadèmics com Antoni Castells o Núria Bosch van començar a estudiar les balances fiscals entre territoris a Espanya i l'anomenat efecte capitalitat, que afavoreix la concentració de recursos a Madrid, ha plogut molt. Amb el temps, i moltes raons econòmiques més tard, un discurs que en aquell moment i fins molt després s'identificava amb posicions nacionalistes (i després independentistes) comença a fer forat en altres àmbits, fins i tot fora de Catalunya. Les denúncies del sistema de finançament i dels efectes de l'Estat en l'economia de Madrid ja no són exclusives de Catalunya. No deixa de ser significatiu que l'últim informe que s'ha fet amb profunditat sobre com Madrid actua com a aspirador de recursos el firmi l'Institut Valencià d'Investigacions Econòmiques (IVIE). Doncs bé, en aquest context, el Cercle d'Economia es va posicionar ahir de manera contundent sobre aquesta qüestió i va afirmar: "La capitalitat de Madrid no pot actuar com a aspirador de recursos de la resta d’Espanya. No assumir una posició conscient del seu paper com a capital pot fer que a la resta del país hi hagi una forta desafecció".\nQue una institució com el Cercle se sumi a la denúncia del paper que està jugant Madrid en el desenvolupament espanyol és important. Significa que una part de l'empresariat català, en molt bona part crític amb el sobiranisme i el Procés, ha pres consciència que un element veritablement distorsionador que ara mateix amenaça el desenvolupament de l'economia espanyola és el paper que està jugant Madrid, amb el seu dúmping fiscal per atreure tant empreses com grans fortunes i la concentració desproporcionada tant de funcionaris com d'organismes d'àmbit estatal. És important que aquest discurs el faci abans de l'accés als fons europeus, els anomenats Next Generation, que amenacen amb ser distribuïts de manera centralitzada pel govern espanyol, amb el dubte de si es respectarà el pes del PIB català i el caràcter de petita i mitjana empresa de la xarxa emprenedora.\nEl Cercle aposta també per un increment del pes industrial en l'economia catalana i lamenta que fins ara Catalunya no hagi aprofitat bé els fons que han arribat d'Europa. És una crítica en part injusta perquè la situació de riquesa relativa de Catalunya en el conjunt espanyol ha fet que aquests fons anessin majoritàriament a altres territoris o, en el seu defecte, que servissin per construir infraestructures que els connectessin amb Madrid. D'una manera o una altra, Madrid sempre sortia beneficiada per l'obsessió dels successius governs espanyols per construir un gran París o un Districte Federal. Potser ara es comença a veure el preu que està pagant la resta de l'Estat, sobretot en els territoris del que s'anomena l'Espanya buidada, les grans víctimes de la hipertròfia madrilenya impulsada amb decisions d'estat.\nEn tot cas, els empresaris catalans del Cercle han de fer una reflexió de per què han permès que aquest model, que perjudica clarament el teixit econòmic català però també el conjunt d'Espanya, tirés endavant. O almenys per què no van aixecar prou la veu ni van intentar exercir la seva influència per frenar-ho. ¿Potser per por a semblar massa catalanistes? ¿A ser considerats nacionalistes catalans pel nacionalisme espanyol? Madrid ara s'ha bunqueritzat, i la victòria d'Ayuso així ho demostra, i serà difícil revertir-ho. Almenys, el govern espanyol ha de saber que més enllà de la M-30 potser algun dia s'acabarà articulant una Espanya diferent que crearà riquesa més enllà de Madrid i que, com a mínim, va acumulant "desafecció".


ERC prioritza el traspàs de Rodalies en la negociació dels pressupostos de l'Estat | NacióDigital\nper Sara González, Barcelona, Catalunya | 4 d'octubre de 2021 a les 13:49 |\nPassat el debat de política general, es posa en marxa la negociació tant dels pressupostos de l'Estat com els de la Generalitat. En ple caos per la vaga de maquinistes de Renfe, el traspàs de Rodalies torna a estar en boca del Govern, una qüestió que ERC situa com a "rellevant" a l'hora d'abordar els comptes de Pedro Sánchez. "S'ha fet evident l'abandonament i la desinversió. El traspàs és una necessitat més imperiosa que mai", ha assegurat aquest dilluns la secretària general adjunta d'ERC, Marta Vilalta.\nAmb tot, els republicans han assegurat que exposaran en els pròxims dies quin és el pack complet d'exigències que faran al govern espanyol per valorar el seu aval als pressupostos. Abans, però, faran balanç de com han repercutit sobre Catalunya els pressupostos del 2020, aprovats gràcies al vot determinant d'ERC.\nCom va avançar NacióDigital, l'Estat ha executat durant el primer semestre de l'any només el 13% de la inversió prevista, mentre a Madrid s'enfila al 41,1%. Vilalta ha titllat les xifres de "ridícules" i ha detallat que els departaments de la Generalitat s'estan posant en marxa per tal d'analitzar què s'ha executat fins ara i quina és la previsió de cara a finals d'any. En tot cas, ja ha avançat que pinta "malament". En aquest sentit, la dirigent republicana ha llançat una advertència al PSOE per poder negociar els comptes del 2021: "Ja es pot posar les piles per tal de complir amb els compromisos adquirits, no amb ERC, sinó amb la ciutadania de Catalunya".\nERC carrega contra l'"obsessió malaltissa" de Llarena\nJust el dia en què Carles Puigdemont declara davant la justícia italiana, Vilalta ha manifestat el seu desig que el resultat sigui el mateix que amb la resta de justícies europees i que, per tant, l'expresident quedi en llibertat. Ha lamentat, en aquest sentit, que el jutge Pablo Llarena "no es cansa de fer el ridícul" i que la seva "obsessió" per perseguir l'independentisme és "malaltissa".\nLa secretària general adjunta d'ERC també ha carregat contra el líder del PP, Pablo Casado, per haver promès que portaria Puigdemont a Espanya perquè fos jutjat. "Queda clar que el màster li van regalar perquè no sap de separació de poders", ha etzibat.\nPolítica, govern espanyol, Estat, republicans, Marta Vilalta, pressupostos, Rodalies, ERC


La mare i un altre fill de quatre anys estan en estat crític. En l'atac, la matinada del passat 31 de juliol, dos suposats colons radicals van llançar un còctel Molotov que va incendiar la casa de la família palestina i va matar el nadó de 18 mesos\nEFE Jerusalem 08/08/2015 10:43\n651x366 Un home que porta en braços el cos del nen palestí que va morir ahir a la matinada a Duma, al nord de Ramal·lah, encapçala la comitiva de l’enterrament / OREN ZIV / GETTY Un home que porta en braços el cos del nen palestí que va morir ahir a la matinada a Duma, al nord de Ramal·lah, encapçala la comitiva de l’enterrament / OREN ZIV / GETTY\nSaed Dawabsha, el pare del nadó palestí mort la setmana passada en un incendi a casa seva provocat per colons extremistes jueus, ha mort aquest dissabte a causa de les greus ferides que va patir en l'atac, segons han informat mitjans locals.\nDawabsha, de 32 anys, tenia cremades de segon grau al 80% del cos i estava sent atès al Centre Mèdic Soroka, a la ciutat israeliana de Beer Sheva.\nLa seva dona, Rihan, de 27 anys, té cremades de tercer grau al 90% del cos i necessita respiració assistida, i el seu fill Ahmed, de quatre anys, té cremades de segon grau al 60% del cos. Tots dos estan ingressats a l'hospital Tel Hashomer de Tel Aviv, en estat crític.\nEn l'atac, la matinada del 31 de juliol, que ha estat classificat per les autoritats israelianes com a "terrorisme jueu", dos suposats colons radicals van llançar contra el seu habitatge un còctel Molotov que va incendiar la casa immediatament i va matar el nadó Ali, de 18 mesos.\nEls atacants van cremar, també, una altra casa veïna que en aquell moment estava buida, van fer pintades racistes en hebreu i van dibuixar l'estrella de David a l'exterior de l'habitatge.\nEl succés va commocionar la societat israeliana, que va reaccionar concentrant-se a diverses places el dia següent a Tel Aviv, Jerusalem i Haifa per mostrar el seu rebuig a la violència extremista jueva.\nLes autoritats israelianes van condemnar l'assassinat amb duresa, mentre les palestines en van responsabilitzar directament el govern de Benjamin Netanyahu per, al seu entendre, haver permès durant anys la impunitat dels atacs de colons radicals contra la població palestina.\nLa comunitat internacional també va condemnar els fets i va instar Israel a trobar els culpables i fer justícia.\nNetanyahu, en un gest molt poc comú, va trucar el president palestí, Mahmud Abbas, per transmetre-li el seu condol i demanar-li de lluitar junts contra el terrorisme.\nLa policia israeliana ha posat en funcionament un número de telèfon d'emergències perquè la població al territori palestí ocupat de Cisjordània pugui trucar per proporcionar possibles pistes que ajudin a trobar els culpables. De moment, però, no s'ha anunciat cap detenció.\nIsrael intensifica la lluita contra l'extremisme jueu amb una desena de detencions